২০১৪ সালে এই ভারতকেই উত্তরাধিকার সূত্রে পেয়েছিলেন নরেন্দ্র মোদী। যে ভারত রাজনীতির চাপানউতোর বোঝে, কংগ্রেস আর বিজেপির আকচাআকচি বোঝে, এমনকী বিদেশনীতিতে জাতীয়তাবাদী হুঙ্কারও উপভোগ করে, কিন্তু অর্থনীতি বোঝে না। আর, সেই ভারতকেই চার বছর ধরে লালনপালন করে গিয়েছেন তিনি। চিনা পণ্যের কথাই বলি না-হয়। উৎপাদন-ক্ষেত্রটাকে চিন ঠিক কোন জায়গায় নিয়ে গিয়েছে, সেটা বুঝতে দুটো উদাহরণই যথেষ্ট। প্রথমটা মেড ইন চায়না ‘টিবেট উইল বি ফ্রি’ লেখা টি-শার্ট! দ্বিতীয়টা, ‘অ্যামেরিকা ফার্স্ট’ লেখা টুপি-পতাকাও তৈরি হয়ে এসেছিল চিন থেকে। গোটা দুনিয়ার সব বাজারেই চিনের কার্যত একাধিপত্য। আর, আর্থিক সংস্কারের পর থেকে ভারত কখনও উৎপাদনের দিকে তেমন জোরই দেয়নি। কাজেই, চিনের সঙ্গে উৎপাদনের লড়াই করতে চাওয়ার ইচ্ছেটা অবাস্তব।